
Abstrak 


Sejarah penerimaan Islam orang Melayu berlaku berabad-abad lamanya biarpun tarikh tepat 
tidak dapat ditentukan begitu juga dengan pihak yang bertanggungjawab memperkenalkan 
Islam kepada Dunia Melayu. Yang jelas, orang Melayu tidak sukar untuk menerima agama 
baharu ini mentelah lagi kaum pemerintah antara yang pertama memeluk Islam. Berdasarkan 
catatan sejarah, kepercayaan dan warisan sebelum Islam tidak ditinggalkan sepenuhnya oleh 
masyarakat Melayu walaupun mereka telah mengucap syahadah sebaliknya ia menjadi 
bertambah subur dengan berkembangnya ilmu tasawwuf. Sinkretisme; istilah yang 
digunapakai bagi merujuk kepada amalan Islam masyarakat Melayu yang bercampuraduk 
dengan adat dan kepercayaan warisan tempatan berterusan hingga ke abad ke 20. Dalam 
keadaan kecelaruan begitu, masyarakat Melayu Islam mudah terpengaruh dengan ajaran- 
ajaran yang bernafaskan Islam tetapi pada hakikatnya ia menyimpang. Sejarah mencatatkan 
betapa banyaknya muncul ajaran-ajaran sebegini rupa yang mampu mengumpul pengikut- 
pengikutnya dalam kalangan masyarakat Melayu. Ajaran Taslim merupakan salah satu 
daripada ajaran yang sedemikian. Ajaran Taslim merupakan antara ajaran serpihan Islam 
yang muncul pada akhir abad ke 19 dan berkembang sehingga abad ke 20 di Pulau Pinang. 
Kertas ini berhasrat untuk mengupas permasalahan kepercayaan masyarakat Melayu dalam 
beragama dengan merujuk kepada ajaran Taslim sebagai contoh. 


Kata kunci: Masyarakat Melayu, Islam, Pulau Pinang, Sinkritisme, Kepercayaan 


Pengenalan 


Sejak berabad-abad lamanya Islam berjaya disebarkan ke alam Melayu. Boleh dikatakan 
bahawa seluruh penduduknya memilih untuk menganut agama baharu ini dengan 
meninggalkan agama Hindu-Buddha bersama-sama raja mahupun sultan mereka. Biarpun 
tarikh tepat pertapakan Islam di Nusantara amnya dan Tanah Melayu khasnya tidak dapat 
ditentukan dengan tepat namun yang pastinya Islam diterima dengan baik. Makalah ini akan 
memulakan perbincangan dengan menyelusuri sejarah kedatangan Islam, bukan dari segi 
untuk menentukan asal mulanya datangnya atau daripada mana datangnya atau siapa yang 
membawanya tetapi lebih kepada rupabentuk dan inti ajaran yang disampaikan kepada 
masyarakat Melayu. Pengetahuan tentang perkara ini penting dalam memahami bagaimana 
masyarakat Melayu mengenali Islam dan seterusnya mengamalkan Islam sebagai satu agama 
atau kepercayaan hidup. Adalah dipercayai bahawa inti ajaran yang disampaikan itu telah 

mempengaruhi kehidupan beragama yang terdedah dengan ajaran-ajaran yang menyimpang 
dari ajaran Islam. | 


Dalam sejarah beragama, masyarakat Melayu yang telah menerima Islam telah dihidangkan 
dengan beberapa ajaran agama yang dikatakan berasal daripada Islam tetapi hakikatnya ia 
tidak bersendikan Islam.' Seiring dengan itu muncullah beberapa individu yang merupakan 
tonggak atau pemimpin kepada ajaran-ajaran yang sedemkian rupa dengan pelbagai dakwaan 
yang menyerupai tokoh terpenting dalam Islam seperti nabi dan rasul, Imam Mahdi bahkan 
ada yang mengaku sebagai Nabi Isa yang dijanjikan. Keupayaan individu-individu ini 
mengumpul pengikut sehingga mencetuskan keresahan dalam kalangan masyarakat Islam 
lain dan para pentadbir agama Islam, adalah sesuatu yang menarik untuk dibincangkan. 
Persoalan penting yang perlu dirungkai ialah mengapa ada segelintir penganut Islam yang 
mudah menerima ajaran yang tergelincir daripada Islam ini. Perkara yang boleh difikirkan 
ialah barangkali bersangkutan dengan inti ajaran yang dapat memikat hati para pengikutnya 
atau pendekatan dakwah yang digunakan oleh pengasas ajaran-ajaran seumpama ini. 


Ajaran Taslim antara ajaran seumpamanya yang terkenal dan terawal muncul dalam kalangan 
masyarakat Melayu Pulau Pinang. Ajaran Taslim yang menjadi tumpuan makalah ini 
berupaya mengumpul pengikut yang agak ramai; melibatkan sebuah kampong di Pulau 
Pinang dan bertahan dalam jangka waktu yang lama sehingga melibatkan beberapa generasi 
pemimpin ajaran berkenaan. Sehubungan dengan itu makalah ini akan membincangkan 
sejarah dan asal usul ajaran ini berserta sedikit tentang inti ajarannya.. 


Kedatangan Islam dan pengamalannya 


Dikatakan bahawa Islam yang datang ke Nusantara tanpa mengira sama ia datang dari tanah 
Arab mahupun India, sama ada oleh para pedagang mahupun para pendakwah, ia telah datang 
melalui aktiviti penyebaran oleh golongan ahli sufi.” Maka Islam yang bernafaskan ajaran 
tasawwuf telah diperkenalkan kepada penduduk Nusantara. Islam diterima oleh penduduk 
Nusantara daripada kelas atasan hingga rakyat biasa dengan penuh aman dan damai. Telah 
disebutkan di atas tadi bahawa Islam yang datang ke Nusantara dibawa oleh para pedagang 
dan pendakwah sufi bermazhab ahli sunnah wal jamaah (Hamdan Hassan 1978, 110). Oleh 
yang demikian, boleh dikatakan bahawa Islam yang disampaikan itu berasaskan kepada 
ajaran sufi. Tariqat-tariqat sufiah ini telah dapat berdiri dan berkembang dengan pesat dan 
tersebar dengan meluas di Nusantara mengikut tariqat yang diikuti oleh para pendakwah 
tersebut (M.A. Rauf 1964, 104). 


' Dalam artikel ini ajaran seumpama ini akan dinamakan ajaran serpihan Islam yang bermaksud, berasal 
daripada Islam tetapi telah dimasukkan dengan elemen-elemen asing. 

* Banyak kajian yang telah dilakukan berkaitan dengan sejarah pertapakan Islam di Tanah Melayu dan 
mengambil kesimpulan bahawa Islam dibawa oleh golongan sufi. Antara kajian yang boleh disebutkan di sini 
ialah kajian oleh Hamdan Hassan (1978), M.A. Rauf, 1964, S. M. Naguib 1969 dan Abdul Rahman Abdullah 
1985. 

Menyingkap kembali kepada pokok atau inti ajaran Islam yang disampaikan oleh para 
pendakwah sufi ini, ajaran mentauhidkan satu tuhan iaitu Allah Yang Maha Esa (Hamdan 
Hassan, 12) adalah tunjang utama. Ajaran ini sama sekali berbeza dengan ajaran Hindu- 
Buddha dan kepercayaan animisme yang mempunyai pelbagai dewa dan roh-roh atau 
semangat yang harus disembah dan dipuja. Sehubungan dengan itu, kalimah syahadah 
menjadi syarat penting untuk dilafazkan oleh sesiapa sahaja yang berminat untuk menukar 
agama. Proses perpindahan agama ini yang biasanya melalui saluran kebudayaan tempatan 
telah digarap oleh Hamdan Hassan (12) seperti berikut; 


“Pada perayaan ini (sekaten) alat kesenian yang disukai rakyat, iaitu 
gamelan dimainkan atau dibunyikan disebelah kanan kiri masjid, 
sementara didepan masjid itu diadakan pula ceramah agama bagi 
para pengunjung perayaan sekaten tersebut. Apabila ada pengunjung 
itu tertarik dan ingin memeluk agama Islam maka orang itu boleh 
terus masuk ke masjid dan mengucap Syahadah mentauhidkan 
tuhan Yang Maha Esa. Selesai mengucap syahadah mereka keluar 
masjid dan seolah-olah rukun Islam yang lima perkara itu hanya 
cukup dengan sebuah Syahadah sahaja.” 


Daripada petikan di atas, didapati bahawa pendakwah berkenaan hanya menekankan tentang 
pengucapan kalimah Syahadah sahaja. Oleh yang demikian orang-orang Melayu tidak merasa 
apa-apa perbezaan antara masuk Islam atau tidak kerana ianya nampak serupa sahaja, cuma 
cara pelaksanaannya yang berbeza. Anggapan ini dapat dibuktikan melalui satu peristiwa 
bilamana seorang raja Majapahit yang telah mendengar tentang Islam dan berminat untuk 
menganut agama baharu ini, walaupun pada hakikatnya beliau takut untuk meninggalkan 
agama lamanya. Beliau telah memanggil Radin Rahmat ke istananya untuk mendapat 
penerangan tentang Islam. Setelah itu beliau berkata; “Maksud agama Islam dengan agama 
Buddha sama sahaja tetapi syarat-syarat mengerjakannya berlainan. Akan tetapi itu tiadalah 
mengapa... Aku ini nanti barangkali masuk Islam juga kerana kedua agama itu sama sahaja” 
(Abdul Hadi Hassan, 80). Tidak pasti dengan penerangan yang disampaikan oleh Radin 
Rahmat, namun boleh dikatakan bahawa pemahaman tentang Islam sangat cetek sehingga 
boleh menyamakan Islam dengan agama Buddha, dua agama yang berbeza sebenarnya dari 
segi asal usul, konsep lebih-lebih lagi dari sudut akidah. Lebih membimbangkan lagi apabila 
raja majapahit berkenaan beranggapan bahawa beliau masih boleh mengamalkan 
kepercayaan nenek moyang walaupun telah memeluk Islam.” 


Kalimah Syahadah kemudiannya menjadi unsur terpenting dalam kehidupan masyarakat 
Melayu, bukan sahaja dari segi konsep dan akidahnya tetapi dari segi fungsinya dalam jampi 
mentera. Masyarakat Nusantara memang sinonim dengan jampi mentera yang diucapkan 
dalam banyak perkara misalnya dalam proses pengubatan, upacara pemujaan, permainan dan 


| Percampuran antara yang hak dan batil boleh dan akan berlaku dalam proses pengislaman berkenaan 
sedangkan Allah melarang percampuran itu melalui firmanNya yang bermaksud: “Dan janganlah kamu 
campurkan kebenaran dengan yang batil dan (jangan) kamu sembunyikan kebenaran itu, sedang kamu 
mengetahunya” (Al-Baqarah, 42) 

lain-lain, maka selepas Islam, boleh dikatakan bahawa semua jampi mentera menyelitkan 
kalimah Syahadah walaupun tidak diketahui fungsinya. Sebagai contoh disertakan jampi 
pemanis; 


“Duduk di pintu cahaya berseri, 

Turun tangga cahaya melimpah, 

Turun tanah cahaya berlari, 

Naik pemanis darah titik ke muka aku, 

Sekalian umat Muhammad memandang aku, 

Kasihan belas, kasih sayang, gila mabuk, 

Gajah putih seberang laut lagi tunduk bawah tapak kaki aku, 
(nama si anu) kalau tidak tunduk bawah tapak kaki aku, 
Derhaka engkau kepada Muhammad, 

Derhaka engkau kepada aku, 

Berkat doa Lailahaillallah.” 


Dalam jampi di atas, boleh dikatakan bahawa kalimah Syahadah itu berfungsi sebagai satu 
doa sahaja. Tidak dapat dipastikan dengan jelas adakah masyarakat Melayu Islam ketika itu 
sedar dan faham maksud kalimah syahadah dan implikasinya dalam kehidupan seharian atau 
tidak. Jika berdasarkan jampi mentera di atas, jelas mereka tidak begitu memahaminya. Atas 
dasar inilah maka tidak hairan apabila ramai sarjana dan pengkaji agama dan kebudayaan 
Melayu Nusantara menyifatkan bahawa penerimaan Islam dalam kalangan mereka adalah 
merupakan satu lapisan yang tipis di atas kebudayaan tempatan (Van Leur 1967, 169). 
Penegasan ini seakan nampak benar apabila kepercayaan-kepercayaan nenek moyang 
(animisme) yang bertunjangkan kepada pemujaan terhadap semangat dan roh dan elemen- 
elemen dalam kepercayaan Hindu -Buddha masih diamalkan secara berleluasa. Tiga unsur 
atau agama atau kepercayaan ini bercampur aduk antara satu sama lain. Percampuran ini 
terserlah dalam jampi mentera pendinding diri yang dipetik di bawah ini (Skeat 1984, 630); 


“Hai Nur Puteh Maharaja Besi, 
Yang menunggu Astana Allah, 
Jin Puteh Maharaja Dewa, 
Yang menunggu pintu langit, 

Hei, Malaikat Puteh yang di dalam diri ku, 
Yang di kiri, di kanan, di hadapan, di belakang, 
Tolong kawal pleherakan aku ini, 

Serta engkau temukan dengan Nabi, 

Di dalam empat puloh empat hari, 

Dengan berkat daulat Anak Raja Mengambang, 
Dengan berkat daulat Sultan Muhammad, 
Dengan berkat mu'jizat Bulan dan Matahari, 
Dengan berkat mu'jizat ibu serta bapa, 

Dengan berkat mu'jizat Nabi Muhammad s.a.w.” 


Daripada jampi mentera di atas, jelas sekali kepada kita bahawa terdapat tiga unsur 
kepercayaan di dalamnya. Unsur Islam jelas nama-nama Allah, nabi Muhammad dan 

malaikat, manakala unsur Hindu terserlah pada nama Maharaja Dewa sementara unsur nenek 
moyang pula bersandar kepada penggunaan nama maharaja Besi, jin dan bulan serta bintang. 


Terdapat juga sesetengah pendakwah-pendakwah Islam ini terutamanya yang berasal 
daripada India yang membawakan satu iktikad yang dirasakan bercanggah dengan Islam 
tetapi barangkali sinonim dengan wirid atau zikir kebatinan yang dekat dengan aliran 
tasawwuf. Iktikad itu yang merupakan pengucapan kalimah syahadah yang berbunyi, “La 
ilaha illa'Ilah, aku Allah, Roh aku roh Allah, nyawa aku, nyawa Allah, tubuh aku, tubuh 
Allah, binasalah Allah, binasalah aku, tiada binasa Allah, tiada binasa aku” (Abdul Hadi Hj 


Hassan, 112) 


Iktigad ini dipercayai telah mendorong orang Melayu yang menerimanya berminat untuk 
mengamalkan ilmu kebatinan (Abdul Hadi Hj Hassan, 112) yang dikenali juga sebagai 
fahaman Wihdah al-Wujud atau Wujudiyah' terutamanya mereka yang tinggal di daerah 
pendalaman Jawa yang diketahui subur dengan ilmu-ilmu mistik Hindu seperti fahaman 
Monisme (H.O.K. Rahmat 1988, 47) dan peribumi sesebelum ini (Niels Mulder 1980, 1). 
Ilmu kebatinan mistik ini berkembang dengan pesatnya di Indonesia khasnya kerana ianya 
seperti bersesuaian dengan ajaran tasawwuf yang disampaikan oleh pendakwah-pendakwah 
sufi ini. Dari sini lahirlah penyesuaian (sinkritisme) antara ajaran tasawwuf Islam dengan 
ilmu mistik Hindu dan peribumi yang akhirnya membawa kepada terpancarnya unsur-unsur 
khurafat dalam pengamalan Islam dalam kalangan orang-orang Melayu Islam ini. 


Dalam kalangan orang Islam di Tanah Melayu, penyesuaian ini juga berlaku terutama dalam 
kepercayaan yang berasaskan kepada pemujaan roh dan semangat yang melibatkan unsur- 
unsur alam seperti laut, sungai, pokok, binatang dan lain-lain. Bila Islam datang dan diterima 
sebagai agama baharu, unsur pemujaan ini beralih kepada orang perseorangan sama ada yang 
telah mati atau yang masih hidup. Kebiasaannya pemujaan ini berpusat kepada tokoh sufi 
yang dianggap telah mencapai taraf wali dan keramat sehingga kubur mereka dianggap 
keramat lalu dipuja. 


Tidak boleh dinafikan hakikat bahawa, di samping ilmu tasawwuf, masyarakat Islam 
Nusantara juga diajarkan dengan ilmu al-Quran berserta ilmu-ilmu fardhu ain yang lain 
seperti ilmu usuluddin dan ilmu figh. Kitab figh yang menjadi asas rujukan para pendakwah 
Islam ini ketka menyampai ilmu figh ialah kitab Minhaj al Talibin karangan imam al Nawawi 
(Abdul Rahman Hj Abdullah, 100). Sementara kitab rujukan untuk ilmu tasawwuf pula ialah 
kitab Bahr al Lahut karangan Syeikh Abdullah Arif, kitab Ihya Ulumuddin tulisan Imam al 
Ghazali dan kitab Insan al Kamil oleh Abdul Karim al Jili (Abdul Rahman Hj Abdullah, 
100). 


Antara ketiga-tiga cabang ilmu Islam ini, didapati bahawa ilmu tasawwuf telah menarik 
perhatian masyarakat Melayu Nusantara sehingga membawa kepada perkembangannya yang 
Naa Na AA 

H.O.K. Rahmat menyifatkan kedua-dua fahaman ini sebagai fahaman yang menyimpang. Rujuk buku beliau di 


halaman 58 — 63. 

pesat. Lahirlah beberapa tokoh sufi tempatan yang mampu mengarang kitab tasawwuf yang 

masyhur dan menjadi rujukan. Antara yang boleh disebutkan di sini sebagai contoh ialah 
kitab Al Hagaig karangan Shamsuddin al Sumatrani, Syarah Asyigin, Asrar al-Ariffin dan Al 
Muntahi tulisan Hamzah Fansuri dan kitab Ain Al Alam, Hill al Zilli dan Ma'rifah al Saniyah 
karangan Syaikh Nuruddin al Raniri (Abdul Rahman Hj Abdullah, 100). Ternyata mereka 
adalah tokoh-tokoh sufi terbilang di Nusantara yang lahir pada abad ke 17 pada zaman 
Kesultanan Acheh. Namun ada antara mereka yang dituduh telah sesat, mengakibatkan 
banyak kitab-kitab tulisan mereka dibakar terutamanya kitab tulisan Hamzah Fansuri (H.O.K. 
Rahmat, 51). Bahkan ada yang dibunuh kerana telah dianggap murtad apabila mengaku 
dirinya adalah Allah seperti Syeikh Siti Jenar (H.O.K. Rahmat, 47) Kelihatan di sini elemen 
ajaran yang menyimpang atau serpihan telah lama wujud di Nusantara. 


Umum mengetahui bahawa tarigat-tarigat sufi ini mempunyai amalan zikir dan wirid yang 
tersendiri. Zikir dan wirid-wirid ini turut digunakan sebagai alat untuk menarik perhatian 
masyarakat tempatan. Ribat-ribat atau zawiyah-zawiyah untuk berzikir dan berwirid didirikan 
di samping menjadi pengkalan utama untuk mendakwahkan Islam (M. A. Rauf, 104). 
Dikatakan bahawa zikir mereka disertai dengan irama yang sedikit sebanyak menyerupai 
irama jampi serapah yang dilakukan oleh masyarakat Nusantara sebelum Islam ketika 
menjalankan ritual memanggil roh nenek moyang yang telah mati (M.A. Rauf, 104). 


Tidak boleh ditolak andaian bahawa miripnya perlakuan zikir/wirid ini dengan jampi mentera 
menjadi antara sebab mengapa masyarakat Nusantara tidak sukar untuk menerima Islam 
kerana pada tanggapan mereka tidak banyak sebenarnya perbezaan antara menganut Islam 
dengan kekal dengan agama atau kepercayaan lama kerana dengan memeluk Islam mereka 
masih boleh mengamalkan atau menjalankan ritual-ritual tertentu yang berasaskan kepada 
kepercayaan peribumi. Kerana itulah upacara pemujaan seperti membuang ancak” dan 
istiadat memuja pantai" masih menjadi amalan sehingga abad ke 20 (Azmah Abd Manaf 
2008, 51). Upacara memuja pantai di Terengganu yang terkenal sebagai negeri perikanan 
misalnya cuba dihentikan amalannya pada tahun 1960 apabila negeri itu diperintah oleh PAS 
dengan menguatkuasakan undang-undang (Azmah Abd Manaf 2008, 232). Situasi ini sangat 
berbeza dengan pendekatan dakwah yang dijalankan oleh Nabi Muhammad s.a.w. sehingga 
baginda berjaya menukar corak hidup jahiliyyah masyarakat Arab Mekah seluruhnya kepada 
cara hidup Islam yang total setelah mereka menerima Islam. 


Boleh dikatakan bahawa pengetahuan masyarakat Nusantara tentang Islam sangat cetek 
bahkan corak hidup mereka jauh daripada cara hidup Islam yang dibawa oleh Rasulullah 
s.a.w. (Al-Ikhwan 1927, 108) Corak dan budaya hidup masyarakat Nusantara tidak banyak 
berubah setelah menerima Islam. “Pengetahuan agama Islam di kalangan orang Melayu 


? Ritual membuang ancak ini sebenarnya upacara memberi makan kepada makhluk halus sama ada yang 
mendiami hutan atau sungai. Antara binatang yang dikorbankan dalam ritual ini ialah ayam atau kambing. Lihat 
R. Winstedt, 1988. The Malays — A Cultural History, Singapore, Graham Brash (pte) Ltd. 

 Istiadat memuja pantai diadakan untuk memohon restu dan keselamatan daripada makhluk halus yang 
menguasai laut ke atas para nelayan yang akan turun ke laut. Istiadat ini melibatkan korban binatang sama ada 
lembu mahupun kambing. 

kampung, selain daripada ibadat yang asas seperti salat (sembahyang), puasa dalam bulan 
Ramadan atau fardu-fardu yang lain, mungkin tidak begitu mendalam. Keratan antara yang 
betul dengan yang tidak bagi mereka adalah tipis..” (Mohd Taib Osman, 1989, 177). Perkara 
ini berlaku sama ada kerana orang Melayu tidak diperkenalkan dengan sistem hidup Islam 
(dinul Islam) ataupun tiada dorongan yang kuat untuk mereka berubah. Namun bagi Zaaba 
(106), masyarakat Nusantara umumnya dan Melayu semenanjung khasnya tidak 
diperkenalkan dengan pengetahuan Islam sebagai satu cara hidup. 


Oleh yang demikian jelas bahawa Islam walaupun telah sampai ke Nusantara sejak abad ke 
14 lagi, agama itu tidak dapat bertapak kukuh di hati penganutnya sebagai satu agama yang 
syummul dan jauh berbeza dengan agama dan kepercayaan yang dipegang sebelum ini. 
Lantaran itu ramai pengkaji yang membuat kesimpulan tentang Islam di Nusantara termasuk 
James Peacock (1978, 12-13) yang menegaskan bahawa, “This Islam was not pure; it was 
syncretic, mixed with local custom (adat), mystical and magical practices, and the Hinduist, 
Buddhist and animist beliefs that preceed it.” Pandangan Peacock ini berasaskan kepada 
pandangan Richard Winstedt (1952, 81) yang menegaskan bahawa kepercayaan dan 
pemujuaan terhadap roh nenek moyang dan dewa-dewa Hindu masih wujud cuma diubahsuai 
mengikut rentak Islam dan ia tetap dipandang sebagai makhluk yang mempunyai kuasa 
luarbiasa. Begitu unik sekali sinkritisme yang berlaku antara Islam dengan agama Hindu- 
Buddha dan kepercayaan animisme di Nusantara. 


Menyentuh tentang kuasa luarbiasa yang dimiliki oleh pihak-pihak tertentu yang diraikan 
oleh masyarakat Nusantara, kewujudan konsep wali Allah dalam Islam' yang mampu 
melakukan hal-hal yang tidak mampu dilakukan oleh manusia biasa telah menyuburkan lagi 
kepercayaan kepada satu-satu entiti yang mempunyai kuasa luarbiasa." Kelebihan-kelebihan 
ini telah membuatkan masyarakat Islam bukan sekadar menghormatinya sebagai seorang 
yang warak, malah memuja sehingga orang ini dianggap keramat atas kelebihan yang 
dimiliki. Para wali ini dikatakan mampu memenuhi permintaan dan menolong masyarakat 
Islam biasa yang dilanda kesusahan. Pemujaan terhadap wali-wali Allah ini bukan sekadar 
ketika mereka hidup hatta mereka ketika mereka sudah mati. Masyarakat Nusantara yang 
tidak lekang dengan unsur pemujaan, kini beralih pula kepada pemujaan wali Allah termasuk 
kubur-kubur mereka yang dianggap keramat. Nama para wali sebagai buktinya telah 
diselitkan dalam jampi mentera mereka. Contohnya ialah jampi serapah memohon 
pertolongan seperti di bawah ini (Skeat, 619): 


Al-Salam “aleikum minta tabek 

kepada Syeikh Abdul Gharib, 

Syeikh “Abdul Rahman, Syeikh “Abdul Kadir, 
dan Syeikh “Abdul Haril, 

tolonglah kapit bimba aku, pada hari ini 


—A——N— ea ep Aa IUU 


7 : 
Untuk melihat perbincangan tentang konsep wali Allah ini, lihat H.O.K. Rahmat, Pencemaran Akidah di 
N Usantara, bab 15 
Hakikatnya magam wali Allah boleh dicapai oleh manusia biasa melalui amalan-amalan yang mendekatkan 


diri kepada Allah dengan meninggalkan kemewahan dunia, 


100 


Al Salam ‘aleikum, hai Puteh, Pawang di Rimba, 
Pawang Tua, Pawang Muda: 

marilah aku hendak jamu; 

mana yang salah minta ampun, 

mana yang kurang, minta tabek semuanya. 


Jika diperhatikan kepada jampi mentera di atas terdapat gabungan unsur Islam dengan 
kepercayaan anismisme. Jampi ini dipercayai dilafazkan dalam upacara membuang ancak 
iaitu perbuatan memberi makan makhluk halus dalam hutan. Hadirnya nama-nama ahli sufi 
yang mencapai taraf wali menunjukkan bahawa jampi ini digunakan selepas Islamnya 
masyarakat Melayu. Tercemarnya akidah masyarakat Melayu Nusantara ini tergambar 
dengan memohon pertolongan kepada selain daripada Allah dan memohon ampun juga 
kepada makhluk halus. Ternyata perkara ini telah menambahkan suasana kekolotan dalam 
dalam masyarakat Melayu yang percaya kepada tahyol dan mukjizat serta pendewaan 
terhadap keramat-keramat. Kepercayaan-kepercayaan ini telah mula menakluki dunia Islam 
pada waktu bermulanya proses pengislaman beramai-ramai di alam Melayu, menemani 
kedatangan agama itu ke alam Melayu kerana pendakwah-pendakwah itu sendiri merupakan 
syeikh-syeikh aliran sufi yang amat tertarik dengan kepercayaan serupa itu (M.A. Rauf, 110). 


Secara keseluruhannya, dapatlah dikatakan bahawa dalam aspek kepercayaan dan akidah, 
Islam yang dibawa gagal untuk mengubah kepercayaan animisme dan Hindu/Buddha yang 
telah lama membaluti hati, pemikiran dan budaya hidup masyarakat Melayu. Kepercayaan 
dan aqidah Islam yang berasaskan tauhid iaitu hanya menyembah dan memohon pertolongan 
daripada Allah sahaja tidak mendapat tempat yang kukuh di hati sebahagian besar orang 
Melayu. Bolehlah dikatakan bahawa Islam agama anutan sebahagian besar masyarakat 
Melayu pada Zaman-zaman awal kedatangan dan perkembangannya hanyalah merupakan 
Islam kulit sahaja. Dalam keadaan begini jika sekiranya muncul ajaran yang dikatakan 
bernafaskan Islam tetapi dipenuhi dengan unsur-unsur pemujaan, maka tidak sukar ajaran ini 
untuk mendapatkan pengikut. Pernyataan ini boleh dibuktikan dengan fakta bahawa telah 
timbul banyak ajaran yang dikatakan bernafaskan Islam namun penuh dengan elemen yang 
menyimpang dalam kalangan masyarakat Melayu sejak zaman awal menerima Islam 
sehingga ke abad ke 20 malah hingga kini. 


Kemunculan ajaran-ajaran serpihan Islam di Malaysia 


Ajaran-ajaran serpihan Islam ini dari segi sejarahnya telah mula berlaku sejak lama dahulu, 
jaitu sejak akhir hidup Nabi Muhammad s.a.w. lagi. Ketika itu telah muncul beberapa orang 
Islam yang mendakwa dirinya sebagai seorang rasul. Antara mereka termasuklah 
Musailamah al-Kazab, Tulaihah dan Aswad al-Ansi (Fadhlullah Jamil, 1990, 38). Mereka ini 
telah berjaya mempengaruhi segelintir orang Islam dari kaum masing-masing untuk menjadi 
pengikut sehingga menimbulkan perpecahan dan permusuhan dalam kalangan umat Islam. 
Ketegasan khalifah Abu Bakar bagaimanapun telah berjaya menghapuskan gejala buruk ini. 
Namun seiring dengan perkembangan Islam ke serata dunia, gejala ajaran serpihan Islam ini 

turut menular. Maka muncullah ajaran-ajaran seperti ajaran Batiniyyah,” Wahdah al-Wujud,'* 
Bahai yang muncul di Iran (Mushthafa Mahmud, 1987), Ahmadiyah atau dikenali juga 
sebagai Qadiani yang muncul di India (S. Abul Hassan Ali Nadwi, 1974) dan Tarikat 
Mufaradiyah yang muncul di Langkat Sumatera Indonesia (Berita Harian, 1978). 


Di Tanah Melayu atau Malaysia sendiri telah muncul beberapa ajaran serpihan Islam ini. 
Sekadar memberikan beberapa contoh, di Pulau Pinang telah muncul ajaran Taslim atau juga 
dikenali sebagai agama matahari yang diasaskan oleh Syed Muhammad Shafie pada tahun 
1860an yang menjadi fokus kertas kerja ini, ajaran Sekayu Kain Putih atau Ilmu Tahgig yang 
muncul pada akhir abad ke 19 oleh Syed Abdul Rahman bin Hj. Abdul Jalil (J/UG 7 80/49) 
dan ajaran Crypto yang diasaskan oleh Mokhtar Hassan pada 1970an (Abdullah Abdul 
Wahab, 1985, 62). Di negeri Johor pula telah muncul beberapa ajaran seumpama ini seperti 
ajaran Syahadat Fatimah pada 1953 (J/UG 7 208/53), ajaran yang diasaskan oleh Abu bakar 
Bappu pada 1978 (Berita Harian, 1978, 11) dan ajaran yang dibawa oleh Syed Mohd Nasir 
Ismail: seorang pendatang dari Kemboja pada tahun 1980an (Berita Harian 1980, 1). Dari 
masa ke semasa gejala ajaran serpihan ini terus menerus mewarnai kehidupan beragama 
masyarakat Melayu termasuklah ajaran oleh Ariffin Mohammed atau lebih dikenali dengan 
panggilan Ayah Pin oleh pengikut-pengikutnya sejak pertengahan 1990an (Utusan Online, 
2005). Ayah Pin telah menubuhkan Kerajaan Langit di Besut Terengganu yang dipimpinnya 
sendiri. 


Gejala ajaran serpihan ini tidak berhenti kerana setiap ajaran yang muncul mampu untuk 
mengumpulkan pengikut, bahkan ada ajaran yang bilangan pengikutnya mencecah ribuan 
orang. Sebagai contoh, ajaran Taslim pengikutnya bukan sahaja dalam kalangan masyarakat 
Islam Pulau Pinang tetapi sampai ke negeri-negeri lain seperti Johor dan Melaka. Ajaran oleh 
Ayah Pin dikatakan berjaya menggamit golongan professional dan warga asing untuk jadi 
pengikutnya sehingga bilangannya mencecah dua belas ribu orang. Begitu juga dari segi 
Jangkamasa hayatnya, ada ajaran seumpama ajaran Taslim bertahan lama sehingga hampir 
seratus tahun dan diwarisi kepimpinannya oleh keluarga Syed Muhammad Syafie. Ajaran 
oleh Ayah Pin juga mampu bertahan sehingga sepuluh tahun. Namun banyak yang hanya 
mampu bertahan seketika sahaja apabila tindakan diambil oleh pihak berkuasa agama 
terhadap mereka. 


Sekiranya kajian mendalam dibuat berkaitan dengan ajaran-ajaran seumpama ini di setiap 
negeri, pasti akan tersenarai sejumlah ajaran yang panjang. Menjadi perkara penting dan 
menarik ialah berkaitan dengan persoalan mengapa ajaran-ajaran serpihan ini boleh mendapat 
Sambutan daripada masyarakat Islam. Selain daripada faktor peninggalan warisan 
kepercayaan tradisi dan agama sebelum Islam yang masih menjadi pegangan orang-orang 
aa na 


9. 

Ajaran yang berasal daripada Asia Tengah ini telah meluas ke negara-negara lain di dunia dan telah 
FE mpengaruhi tariqat-tariqat tasawwuf. Untuk keterangan lanjut tentang ajaran ini boleh rujuk tulisan Abdul 
Asam Harun Ibrahim, Ajaran Sesat, Kuala Lumpur, DBP 1987, hal. 44. Ajaran Batiniyyah ini juga sering 
dikaitkan dengan ajaran mazhab Syiah Ismailiyyah. 

Wahdah al-Wujud adalah salah satu ajaran yang muncul di Asia Barat. Untuk mengetahui tentang sejarah dan 

perkembangan ajaran ini lihat H. Aboebakar Atjeh, Pengantar Sejarah Sufi dan Tasawuf, Kota Bharu, Pustaka 
Aman Press, 1977, hal. 121-133. 

Melayu setelah Islam (H.O.K. Rahmat), dipercayai banyak lagi sebab atau faktor yang boleh 
dikaitkan dengan persoalan ini. 


Seperti yang telah dibincangkan dalam bahagian awal kertas ini, Islam yang diterima oleh 
masyarakat, Melayu tidaklah menyeluruh dan mendalam. Banyak perkara asas yang tidak 
disampaikan, bahkan Islam nampaknya hanya terbatas kepada syahadah, bacaan al-Quran 
tanpa memahami maksudnya. Sememangnya diakui bahawa seiring dengan kedatangan Islam 
dan bertukarnya agama anutan masyarakat Nusantara, pendidikan Islam diketengahkan 
dengan kehadiran para ulama dari serata dunia Islam. Berdasarkan catatan-catatan dan kajian 
yang ada, pendidikan Islam yang bersendikan ajaran tasawwuf diajar menerusi pendidikan 
pondok atau secara persendirian di rumah-rumah guru agama mahupun di masjid dan surau. 
Lazimnya pendidikan yang ditekankan adalah pengajian al-Quran dan kitab-kitab fekah yang 
diajar secara hafalan. Dengan ruang pendidikan Islam yang sempit ini bolehlah ikatakan 
bahawa ilmu Islam dalam kalangan sebahagian besar penganut Islam tidak mencukupi untuk 
mendindingi mereka daripada ajaran-ajaran yang menyimpang daripada Islam. Dalam 
keadaan begini, tidaklah begitu sukar untuk individu-individu tertentu untuk menyampaikan 
ajaran yang dikatakan Islam tetapi hakikatnya tidak menepati ajaran Rasulullah s.a.w. Lebih- 
lebih lagi jika ajaran yang disampaikan itu mempunyai unsur-unsur tertentu seperti 
supernatural power yang amat diminati oleh masyarakat Melayu yang begitu percaya dengan 
kuasa ghaib dan kebolehan khusus yang dimiliki oleh satu-satu entiti atau individu. Kerana 
itulah kita dapati ramai daripada pengasas ajaran-ajaran serpihan ini mendakwa dirinya 
mempunyai kebolehan tertentu yang tidak dimiliki oleh orang lain. Dengan kata lain, mereka 
adalah insan terpilih yang mesti diangkat menjadi pemimpin. 


Justeru itu, faktor pemimpin dan kepimpinan yang dimulakan oleh pengasas sesebuah ajaran 
serpihan itu memainkan peranan yang sangat penting dalam memperkenalkan dan menarik 
minat masyarakat sekeliling untuk menjadi pengikut. Lazimnya pengasas ajaran serpihan 
tersebut akan cuba menonjolkan dirinya sebagai seorang pemimpin yang serba boleh dan 
mampu melakukan perkara-perkara yang luarbiasa yang didakwanya sebagai mukjizat." 
Contohnya seorarig pengasas kepada sebuah ajaran seumpama ini mendakwa mampu untuk 
menunjukkan syurga dan neraka di dalam perutnya (J/UG 7 186/70). Pemimpin ajaran Taslim 
yang menjadi fokus kertas kerja ini juga mendakwa mempunyai kebolehan luar biasa yang 
akan dibincangkan kemudian. 


Faktor pemimpin dan kepimpinan lebih terserlah apabila kebanyakan daripada ajaran 
serpihan berkenaan sering mendakwa bahawa mereka adalah daripada keturunan Nabi 
Muhammad s.a.w., yang sangat dihormati malah disanjungi oleh orang Islam. Malah ada 
yang mendakwa bahawa dia adalah Imam Mahdi yang ditunggu-tunggu. Tidak kurang yang 
mengaku sebagai nabi Isa a.s. Dalam Islam, Imam Mahdi akan lahir dan Nabi Isa a.s. 
diriwayatkan akan muncul dan memimpin umat Islam dalam menentang orang kafir dan 
dajjal dan seterusnya membentuk sebuah kerajaan Islam. Mendakwa sebagai insan hebat ini 


" Dalam hal ini mereka cuba mencontohi Nabi Muhammad s.a.w. yang mempunyai beberapa mukjizat sebagai 
bukti kenabian dan kerasulan Baginda. 

sudah pasti akan mempesonakan orang Islam yang tidak mempunyai pengetahuan yang 
mendalam tentang Imam Mahdi yang dimaksudkan'* dan situasi sebenar dunia sebelum 
munculnya Nabi Isa a.s.” Antara mereka yang mendakwa sebagai Imam Mahdi adalah Ayah 
Pin, pemimpin agama Bahai dan Mirza Ghulam Ahmad: pengasas ajaran Oadiani. 


Satu lagi perkara yang mampu menarik minat orang ramai terhadap satu-satu ajaran itu ialah 
wujudnya unsur-unsur tersendiri yang hannya ada pada ajaran berkenaan. Unsur-unsur itu 
boleh dilihat dari sudut kenikmatan dan kemudahan yang akan diperolehi oleh mereka yang 
menjadi pengikut ajarannya. Sebagai contoh ialah ajaran Ilmu Bungkus yang mendakwa 
bahawa para pengikutnya akan nampak cahaya syurga setelah melalui upacara-upacara 
tertentu (J/UG 7 170/30). Ada juga ajaran yang memudahkan amalan-amalan agama seperti 
ajarah Syahadat Fatimah yang menegaskan bahawa para pengikutnya tidak perlu menunaikan 
ibadah salat sebaliknya hanya cukup dengan berniat salat sahaja (Utusan Melayu, 1953). 
Tidak kurang juga ajaran yang membenarkan pergaulan bebasantara lelaki dan perempuan 
tanpa ikatan yang sah, minum arak dan berjudi. Perkara ini ketara dalam ajaran yang dibawa 
oleh Syed Mohammad al-Masyhor (Berita Harian, 1978). Semua ini merupakan antara 
unsur-unsur yang mampu menarik masyarakat Melayu Islam untuk jadi pengikutnya lebih- 
lebih lagi yang kurang pemahaman tentang Islam. 


Ajaran Taslim 


Sebelum membincangkan tentang sejarah kemunculan ajaran Taslim dan perkembangannya, 
eluklah ditinjau secara sepintas lalu tentang keadaan masyarakat Islam Pulau Pinang pada 
abad ke 19 dan 20. Masyarakat Melayu Islam Pulau Pinang secara amnya tidak banya beza 
dengan masyarakat Melayu islam di negeri lain di Semenanjung. Pada asasnya, masyarakat 
Islam Pulau Pinang terdiri daripada tiga kelompok besar iaitu orang Melayu, India Muslim 
(peranakan India yang juga dikenali dengan nama Jawi Pekan), dan Orang Arab. Selain 
daripada tiga kelompok besar ini ada juga sebilangan kecil yang terdiri daripad orang Jawa, 
Bugis, Aceh dan lain-lain. Kebanyakan mereka ini hidup secara berkelompok mengikut 
kaum, contohnya orang Arab didapati menetap di Acheen dan Malacca Streets di pusat 
bandar manakala Batu Uban menjadi tumpuan penempatan bagi orang Melayu dan Indonesia 
(Omar Farouk, 1978, 2). Orang India Muslim pula memilih kawasan yang berdekatan dengan 
pelabuhan dan bandar Georgetown sebagai petempatan serti di Lebuh Chulia, Lebuh King, 
jalan Kedah dan Lorong Hutton (Mecca Yaacob 1990, 12). 


Dari segi kehidupan beragama, masyarakat Islam Pulau Pinang boleh dikategorikan kepada 
tiga. Kategori yang pertama adalah mereka yang patuh kepada ajaran Islam dan adat menurut 
apa yang mereka faham. Dikatakan bahawa pada abad ke 19, masyarakat Islam dalam 
kategori ini menjadi pengikut setia Islam kerana ketua atau pemimpin mereka, walaupun 
mungkin mereka itu tidaklah mempunyai pengetahuan yang mendalam tentang Islam (James 
Low, 1972, 273) dan bercampuraduk dengan nilai-nilai tempatan. Oleh yang demikian, kita 


Mm... 


12 
3 Tepi beberapa hadis sahih yang menyebut tentang lahirnya Imam Mahdi sebelum berlakunya kiamat. 
erdapat juga beberapa hadis sahih tentang kemunculan nabi Isa a.s. yang akan membunuh dajjal. 

akan dapat melihat fenomena apabila terdapatnya kelompok masyarakat Islam tertentu yang 
diketuai oleh tuan-tuan guru agama atau haji-haji yang berjaya mendapat pengiktirafan dan 
penghormatan sebagai orang yang alim dalam hal-hal agama yang menjadi rujukan dan 
tempat mendapat perlindungan (J.D. Vaughan, 1858, 152-153). 


Dalam banyak situasi, guru-guru atau haji-haji ini mempunyai pengaruh yang besar sehingga 
mengatasi pengaruh para qadhi yang dilantik oleh kerajaan Inggeris untuk urusan keagamaan 
masyarakat Islam Pulau Pinang. Sebagai contoh, seorang guru bernama Abdul Ghani yang 
berasal daripada Madura, mempunyai pengaruh yang agak besar ke atas masyarakat Islam 
Pulau Pinang terutama dalam kalangan orang Melayu dan Indonesia, lebih-lebih lagi selepas 
beliau berjaya mengislam semula sejumlah orang Melayu yang murtad setelah mereka 
menyertai kongsi gelap Cina (Mahani Musa, 2003, 46). Perkumpulan Abdul Ghani ini hidup 
dengan mengasingkan diri daripada masyarakat Islam lainnya. Salah seorang pengikut atau 
anak murid beliau ialah Syed Muhammad Syafie yang kemudiannya di buang kerana telah 
melanggar peraturan yang telah ditetapkan. 


Kategori yang kedua ialah orang Islam yang gemar hidup berpoya-poya sehingga melanggar 
batas agama dan adat. Terdapat dalam kalangan mereka (orang Melayu dan Arab) yang kaya 
raya yang gemar minum minuman keras walaupun di khalayak ramai (James Low, 295). 
Muhammad Ibrahim Munsyi (1980) turut memberi gambaran serupa ketika menggarap 
keadaan masyarakat Islam Pulau Pinang dalam pelayarannya. Selain dari itu ada juga yang 
gemar berjudi dan menghisap candu sehigga mendorong mereka melakukan rompakan candu 
di kedai-kedai menjual barangan tersebut (J.D. Vaughan, 163). 


Kategori yang ketiga pula ialah terdiri daripada mereka yang berpendidikan Islam yang tinggi 
dan juga mempunyai pengaruh yang luas dalam masyarakat. Mereka inilah selalunya yang 
menjadi ketua agama kepada orang Islam yang ingin menjadi anak murid mereka. Ketua 
agama ini dipandang tinggi oleh masyarakat Islam secara keseluruhannya. Sebagai contoh 
pada pertengahan abad ke 19, seorang tokoh agama amat amat dihormati dan disanjungi oleh 
orang Islam bernama Haji Makawi dari Batu Uban berketurunan Arab. Beliau sering menjadi 
rujukan dalam hal-hal agama dan dikatakan sangat fanatik terhadap soala keagamaan 
(Mahani Musa, 25). Beliau turut disegani oleh pegawai Eropah, pedagang dan peladang 
(Turnbull, 1972, 102). Beza kategori ini dengan kategori yang pertama ialah kategori yang 
pertama cenderung untuk hidup berasingan daripada masyarakat Islam yang lain, seolah-olah 
mereka mempunyai institusi tersendiri dengan cara dan peraturan tersendiri. 


Dalam hal ehwal keagamaan ini, pihak British yang memerintah Pulau Pinang tidak 
mengambil sebarang perhatian. Mereka hanya berfungsi ketika memperakukan lantikan 
penduduk kampung dan daerah (Mahani Musa, 36). Qadhi secara umumnya mengurus hal 
ehwal masyarakat Islam terutama yang berkaitan dengan perkahwinan, perceraian, 
pembahagian harta dan sebagainya. Ketidakpedulian kerajaan British terhadap hal ehwal 
keagamaan masyarakat Islam ini terserlah dengan berlakunya tindakan-tindakan yang tidak 
mengikut lunas-lunas Islam oleh sesetengah qadhi terhadap orang Islam yang melibatkan 
peras ugut, rasuah dan penganiayaan wanita (Mahani Musa, 37). Dalam keadaan begini 

masayarakat Islam pulau Pinang terdedah dengan masalah-masalah keagamman yang boleh 
membawa kepada wujudnya perkumpulan ajaran yang tidak berasaskan Islam. Bagi 
masyarakat Islam Pulau Pinang yang dahagakan ilmu agama dan kehidupan beragama yang 
lebih baik akan mudah terpengaruh jika ada individu yang menawarkan hal-hal yang sebegitu 
rupa. Nampaknya ajaran Taslim yang dibawa oleh Syed Ahmad Syafie muncul sesuai 
dengan suasana dan kehendak masyarakat Islam Pulau Pinang. 


Nama sebenar Syed Ahmad Syafie ialah Syed Muhammad Syafie bin Syed Sailuddin, berasal 
daripada Madura Indonesia (Abdul Fatah Harun Ibrahim, 1989, 3). Beliau berhijrah ke Tanah 
Melayu bersama bapanya dan sepupunya Saad bin Hussain. Di Tanah Melayu, Syed 
Muhammad Syafie dan bapanya memilih Pulau Pinang sebagai tempat penempatan manakala 
sepupunya dikatakan berkampung di Perlis. Pada peringkat awal, Syed Muhammad Syafie 
sempat berguru dengan Abdul Ghani malah menjadi murid kesayangan Abdul Ghani. Namun 
akibat tindakannya yang melanggar peraturan yang melarang membaca beberapa buah kitab 
yang dikatakan mengandungi perkara-perkara yang tidak dapat dicapai oleh logik akal, maka 
beliau dinyah daripada perkumpulan Abdul Ghani. Akibat peristiwa itu beliau membuka 
penenpatan baharu yang tidak berpenghuni di daerah Bayan Lepas yang kemudiannya 
dinamakan Kampung Haji Muhammad mengambil sempena nama beliau sebagai peneroka 
pertama kampung tersebut. Nama kampung tersebut kemudian ditukar kepada nama 
Kampung Seronok pada tahun 1946 atas cadangan seorang jurutera Inggeris bernama D.W. 
Grehan (Perayaan Seratus Tahun Pentadbiran Pejabat Daerah Barat Daya Pulau Pinang, 
1987, 37). Cadangan ini timbul hasil dari lawatan beliau ke keampung ini dan melihat sendiri 
cara hidup penduduk kampung tersebut. Beliau dikatakan sempat menghadiri beberapa majlis 
keramaian yang diladakan seperti kenduri-kendara, permainan hadrah serta temasya hari raya 
(Ibid). Ada pula sumber yang menyatakan bahawa nama Kampung Seronok diberi oleh D.W. 
Grehan atas sambutan baik yang diberikan oleh penduduk kampung atas kembalinya British 
ke Tanah Melayu umumnya dan Pulau Pinang khususnya (Masjid Kampung Seronok Bayan 
Lepas). Di kampung inilah bermulanya ajaran Taslim yang diasaskannya. Syed Muhammad 
Syafie berkahwin dengan dua orang wanita tempatan, namun identitinya tidak diketahui. 
Hasil perkahwinan ini beliau dianugerahkan dengan beberapa orang anak. Antaranya ialah 
Syed Ghazali@Ali, Syed Sanusi dan Syed Sailuddin.'* 


Syed Muhammad Syafie mendakwa bahawa beliau adalah keturunan Nabi Muhammad s.a.w. 
daripada cucu baginda Saidina Hassan bin Ali (Temubual Pak Sihab). Bukan sekadar itu, 
beliau juga mendakwa bahawa beliau adalah cucu kepada Syed Jamaluddin iaitu ketua 
kepada Wali Sembilan (Wali Songo) yang juga dikenali sebagai Sunan Kali Agong (Masjid 


Lean 


2 Keterangan berkenaan anak-anak Syed Muhammad Syafie bercanggah. Menurut pegawai agama di Jabatan 
Agama Islam Pulau Pinang; En. Nordin bin Ahmad beliau mempunyai lima orang anak iaitu Syed Ali, Syed 
Sanusi, Syed Sailuddin, Syed Razali dan Syarifah Zainab. Bagaimanapun menurut En. Masri, salah seorang 

eturunannya, dalam temubual dengan En Abdullah Fahim; pegawai agama Pusat Islam Kuala Lumpur, Syed 
Sanusi dan Syarifah Zainab bukan anak Syed Muhammad Syafie. Syed sailuddin pula dalam keterangannya 
menyebut bahawa beliau mempunyai dua orang abang iaitu Syed Razali dan Ahmad Sanusi. 

Kampung Seronok Bayan Lepas) yang juga berasal dari Madura. 15 Pemakaian gelaran Syed 
pada pangkal namanya menambahkukuhkan lagi dakwaan-dakwaan berkenaan. Dakwaan 
dakwaan Syed Muhammad Syafie ini tidak syak lagi adalah untuk mendapatkan pengaruh 
dan penghormatan daripada masyarakat sekeliling dalam usaha meletakkan dirinya pada 
tahap yang tinggi. Masyarakat Islam Nusantara umumnya dan Tanah Melayu khasnya amat 
menghormati orang Arab lebih-lebih lagi yang berasal daripada keturunan nabi Muhammad 
s.a.w. Ketokohan dan kemasyhuran Wali Songo dalam sejarah perkembangan Islam 
Indonesia'juga diketahui umum di Tanah Melayu. Lantaran itulah bukan sesuatu yang sukar 
untuk masyarakat Melayu Islam di Tanah Melayu untuk menerima kepimpinan Syed 
Muhammad Syafie melalui ajaran Taslimnya, ditambah pula dengan kelebihan-kelebihan lain 
yang dimilikinya. 


Tidak banyak maklumat tentang latarbelakang pendidikan Islam Syed Muhammad Syafie, 
Beliau dikatakan pernah belajar pondok di Sumatera sebelum berhijrah (Mohd Dzahir 
Othman, 1980, 1). Di Pulau Pinang, beliau dikatakan pernah belajar dengan seorang guru 
India Muslim (Abdul Fatah Ibrahim, 3) sebelum menjadi menjadi anak murid kepada Abdul 
Ghani seperti yang pernah disebutkan sebelum ini. Selain daripada itu tiada maklumat 
tentang pendidikan beliau. Sebelum menjadi ketua ajaran Taslim, Syed Muhammad Syafie 
ketika mula-mula meneroka kampung Seronok telah bekerja sebagai pembuat tali kail 
pancing dan ianya mendapat sambutan yang baik (Mahsin Hj Mansor, 1975, 2). Beliau juga 
dikatakan seorang yang berkebolehan sebagai seorang bomoh untuk mengubat penyakit dan 
mencari barang-barang yang hilang (Temubual dengan En. Nordin Ahmad). Ada juga laporan 
yang menyebut bahawa beliau pernah bekerja menjual ubat di kaki-kaki lima dan pernah 
merancang untuk memperkenalkan satu ajaran baharu yang mampu menyembuhkan penyakit 
seperti hati yang selalu gelisah dan tidak tenteram, bersama kenalannya seorang India 
Muslim (Mohd Dzahir Othman, 1). 


Satu perkara lagi yang menarik tentang Syed Muhammad Syafie ini ialah berkaitan dengan 
kemampuannya mengawal pergerakan matahari sehingga beliau mendapat gelaran Syed 
Muhammad Matahari. Diceritakan bahawa beliau pernah menang dalam pertaruhan dengan 
pegawai Inggeris dalam menentukan waktu yang tepat tenggelamnya matahari. Peristiwa ini 
berlaku sebanyak dua kali dan disaksikan oleh ramai orang termasuk pengikut beliau 
(Abdullah Abdul Wahab, 33). Dalam satu perbahasan dengan Syeikh Al-Jarumi, Syed 
Muhammad Syafie telah menunjuk ke arah matahari apabila ditanya tentang tuhan (H.O.K. 
Rahmat, 74). Bagaimanapun itu tidak bermakna bahawa dia mempertuhankan matahari, 
sebaliknya hanya sebagai perbandingan sahaja (Rahmat Saripan, 1990, 208). Kebolehan Syed 
Muhammad Syafie mengawal pergerakan matahari telah digarap dalam satu peristiwa di atas 
bukit di kampung beliau apabila dikatakan: 


“Haji Muhammad naik ke bukit Payong dia boleh menunjukkan 
kepada pengikut-pengikutnya atau kepada orang ramai dengan 


” Perbincangan tentang dakwaan-dakwaan ini boleh didapati dalam Azmah Abd Manaf, 1992, Sejarah dan 
Perkembangan Pengaruh Ajaran Taslim yang diasaskan di Pulau Pinang 1870 — 1960, tesis sarjana, Universiti 
Sains Malaysia, bab 2. 

melemparkan seketul benang arah ke matahari dan punca benang 
itu dipegangnya, ketika itu apabila digoyangnya akan benang itu 
nampaklah matahari bergoyang-goyang” (Abdullah Abd Wahab, 33) 


Berdasarkan kepada kebolehan-kebolehan luar biasa yang dikatakan dimiliki oleh Syed 
Muhammad Syafie seperti yang dibincangkan di atas, bolehlah dikatakan bahawa Syed 
Muhammad Syafie telah menyediakan satu platform yang baik untuk muncul sebagai seorang 
ketua masyarakat dan agama yang boleh diterima ramai. Masyarakat Melayu yang memang 
diketahui umum mudah terpengaruh dengan individu yang mempunyai keistimewaan yang 
tidak ada pada orang lain begitu cepat terpengaruh dengan Syed Muhammad Syafie. Oleh 
yang demikian, apabila Syed Muhammad Syafie menganjurkan satu ajaran baharu, maka 
ramai yang tertarik untuk menjadi pengikutnya. Tambahan pula ajaran baharu yang didakwa 
memang daripada ajaran Islam itu, mempunyai kelebihan-kelebihan tertentu yang tidak ada 
pada ajaran lain. 


Sesuai dengan kedudukannya sebagai seorang yang bersambung nasabnya dengan nabi 
Muhammad s.a.w., Syed Muhammad Syafie mendakwa bahawa beliau adalah pengganti nabi 
Muhammad s.a.w. dalam menyampaikan Islam yang diwarisi daripada pengganti-pengganti 
sebelum ini. Oleh yang demikian, untuk menjadi Islam, seseorang itu mesti berjumpa dengan 
pengganti baginda untuk mengucap dua kalimah syahadah dan menerima kalimah daripada 
pengganti tersebut. Sehubungan dengan itu, satu upacara menerima Islam diadakan, dan 
selepas pengikut baharu itu mengucap dua kalimah syahadah, ketua agama pula akan 
menyebut pula satu kalimah yang mengisyaratkan bahawa pengikut itu sudah diterima 
keislamannya (Mohd Dzahir Othman, 8). Kalimah itu berbunyi, 


“Aku terima diri engkau dan aku serahkan kepada engkau hak 
nenek moyangku, dan engkau adalah orang Islam yang sebenar 
kerana menerima agama Islam dari tuannya yang sebenar, dan 
engkau juga dari hari ini adalah saudara seibu” 


Dengan pengucapan itu maka rasmilah seseorang itu menjadi “Islam” dan dijamin syurga oleh 
ketuanya. Dengan itu juga bermulalah kehidupannya sebagai pengikut ajaran Taslim yang 
wajib patuh kepada peraturan-peraturan tertentu yang telah ditetapkan. Antara yang paling 
utama ialah kesediaan untuk menyerah diri, harta serta anak isteri kepada ketua mereka. 
Penyerahan yang dimaksudkan di sini ialah datang dan mengadap ketua untuk menerima 
Islam, jika tidak, tidak sah Islamnya (Abdul Jalil Hj Hassan, 1950, 7). Sehubungan dengan itu 
juga para pengikut ajaran Taslim diarah untuk membayar zakat fitrah kepada ketua agama 
dan bukan kepada pihak berkuasa agama negeri (En. Nordin bin Ahmad). 


Kepentingan ketua kumpulan ajaran Taslim terserlah lagi apabila beliau mengaku bahawa al- 
Quran itu sebenarnya berada pada diri ketua agama itu sendiri. Tidaklah dapat difahami 
dengan tepat maksud di sebalik dakwaan tersebut. Namun dapat dimengertikan bagaimana 
ajaran ini meletakkan taraf pemimpinnya kerana al-Quran adalah pegangan utama orang 
Islam (Abdul Jalil Hj Hassan, 1950, 7). Dengan kelebihan-kelebihan yang dimiliki oleh Syed 

Muhammad Syafie, ajaran Taslim terus berkembang dan berjaya mengumpulkan pengikut 
dari hari ke hari. 


Pada peringkat awal, Syed Muhammad Syafie hanya menumpukan perhatian pada penduduk 
kampung Seronok sahaja dan tidak dapat dikesan usaha beliau untuk menyebarkan ajarannya 
kepada penduduk luar. Bagaimanapun dikatakan bahawa ajaran Taslim telah diterima oleh 
penduduk kampung genting di daerah Balik Pulau. Kampung ini telah dibuka pada 1880an. 
Pengaruh Taslim tersebar ke kampung ini apabila ketua kampungnya Tok Udin yang berasal 
daripada Batu Bahara Sumatera telah menjemput Syed Muhammad Syafie untuk mengajar 
agama di masjid kampung tersebut (Masjid Kampung Seronok, Bayan Lepas). Apabila Syed 
Muhammad Syafie meninggal dunia, peranannya sebagai guru agama diambil alih oleh anak 
dan cucu beliau. 


Biarpun ajaran Taslim hanya berlegar di dua buah kampung di Pulau Pinang, namun 
kewujudannya telah diketahui ramai, di dalam dan di luar Pulau Pinang. Bagi mereka yang 
bukan pengikut ajaran ini merasa bahawa Syed Muhammad Syafie telah membawa satu 
ajaran yang menyimpang daripada ajaran Islam hingga menimbulkan kegusaran dalam 
kalangan mereka. Sehubungan dengan itu satu perbahasan atau dialog telah diadakan antara 
Syed Muhammad Syafie dengan beberapa orang alim ulama Pulau Pinang di Mahkamah 
Tinggi Pulau Pinang. Hasil daripada dialog itu ajaran Taslim diputuskan sebagai ajaran yang 
menyimpang dari ajaran Islam maka semua kita-kitab kegunaannya diarahkan dibakar 
(Mahsin Hj Mansur, 7). Peristiwa ini bagaimanapun tidak melenyapkan ajaran Taslim di 
bumi Pulau Pinang bahkan terus wujud sehingga ke pertengahan abad ke 20. 


Ajaran Taslim juga telah menarik minat seorang ulama dari Kedah; Syeikh Abdul Rahman 
al-Jarumi.'* Beliau menjemput Syed Muhammad Syafie ke Kedah untuk berdialog (H.O.K. 
Rahmat, 74). Hasil daripada dialog berkenaan, sekali lagi ajaran taslim diputuskan sebagai 
terkeluar daripada ajaran Islam. Syed Muhammad Syafie diperintahkan keluar daripada 
negeri Kedah. Peristiwa-peristiwa ini barangkali telah membuatkan Syed Muhammad Syafie 
tidak berminat untuk memperkembangkan ajaran beliau keluar daripada kampungnya. Dan 
sememangnya sewaktu dia masih hidup, tidak dapat dikesan bahawa ajaran Taslim telah 
tersebar ke luar dari Pulau Pinang. 


Bagaimanapun selepas kematian Syed Muhammad Syafie pada 1913 dan digantikan oleh 
anaknya Syed Ali, ajaran Taslim mengalami perubahan, bukan sahaja dari segi daerah 
pengaruhnya tetapi juga dari segi ajarannya. Dalam usaha mengembangkan ajaran Taslim 
Syed Ali tidak pergi sendiri “berdakwah” sebaliknya menghantar anak-anak murid yang 
dipercayainya. Sekiranya perlu dan diundang, barulah Syed Ali berkumjung. Negeri pertama 
yang menjadi sasaran Syed Ali ialah Kedah dan hasil usahanya beberapa kampung di daerah 
Bandar Baharu (Kampung Parit Teropong, Bukit Tok Sala, Kampung Tok Din, Kampung 


10 Mengikut catatan MyKedah.com, Syeikh Abdul Rahman al-Jarumi atau dikenali sebagai Tuan Haji Abdul 
Rahman Jarum adalah anak seorang ulama terkenal Kedah, Haji Wan Muhammad Idris bin Haji Wan Jamal 
yang berasal dari Patani Thailand. Beliau pernah menjadi guru agama diraja Kedah pada zaman Sultan Abdul 
Hamid Halim Shah. 


109 


Besar, Kampung raja, Batu 26, Kampung Berjaya dan Sungai Kecik), Kuala Muda (Ladang 
Bukit Lembu, Ladang Patani Bara, Bakar Arang, Ladang Rusa dan Bukit Selambau) 
(Laporan Penyelidikan mengenai Ajaran Taslim di Kedah, 1985, 2), Kota Setar (Kampung 
Padang, Mukim Gajah Mati, Pokok Sena (Mingguan Timur, 1983, 2) dan kampung 
Kalumpang di Mukim Alor Kandis) dan Alor Setar (Kampung Lubuk Getah, Mukim Tobiar, 
Kampung Megat Dewa dan Kampung Bukit Payong) (Ajaran Taslim, 1978, 4) menerima 
baik ajaran Taslim. Namun tidak bolehlah dikatakan bahawa seluruh penduduk kampung 
berkenaan menerima ajaran Taslim kerana ada dikatakan hanya 20% hingga 25% sahaja 
penduduk kampung Daerah Kuala Muda yang menjadi pengikut Taslim. 


Selain daripada Kedah, ajaran Taslim juga berjaya dikembangkan di Perak; Kampung Parit 
Jawa Bagan Serai, Johor, Kampung Tasek Mukim Gemereh Segamat, Negeri Sembilan; 
Tanjung Ipoh Kuala Pilah dan Melaka; Kampung Jambatan Duyung. Ternyata ajaran 
Taslim mampu melebarkan sayapnya ke beberapa buah negeri di semenanjung. 
Bagaimanapun, ajaran ini berhadapan dengan tindakan daripada pihak berkuasa agama di 
negeri-negeri Johor, Melaka dan Negeri Sembilan. Jabatan Agama Islam Johor misalnya 
telah menjalankan penyiasatan tentang kewujudan ajaran Taslim di Kampung Tasek Mukim 
Gemereh pada 1947 dan mendakwa lima orang pengikut Taslim di Mahkamah Syari'ah 
Segamat atas tuduhan mengamalkan agama palsu pada 18 dan 24 Mac 1947 (Pejabat Agama 
Johor, J/UG 7 26/47). Kesemua mereka didapati bersalah dan diminta bertaubat dan kembali 
kepada Islam. 


Apabila Syed Ali meninggal dunia pada 1950, berlaku perpecahan dalam kalangan pengikut 
Taslim. Satu pihak menyokong Syed Sailuddin (adik Syed Ali) sebagai pengganti Syed Ali, 
sebahagian lagi menyokong Syed Ahmad (anak Syed Ali) (Mahsin Hj Mansor, 3). Dalam isu 
ini Syed Ahmad akhirnya dilantik sebagai kepimpinan baharu. Di bawah kepimpinan Syed 
Ahmad, ajaran Taslim tidak berkembang malah mengalami kemerosotan dan akhirnya lenyap 
kerana Syed Ahmad sendiri tidak cenderung kepada ajaran ini sebagaimana bapanya (Nordin 
bm Ahmad) di samping tindakan jabatan Agama Islam Pulau Pinang yang selalu memantau 
ajaran ini. Boleh dikatakan bahawa menjelang 1960an ajaran Taslim mula hilang dan tinggal 
sejarah. 

Dari segi doktrin ajaran Taslim, kerahsiaan dan pengasingan diri daripada masyarakat luar 
menjadi tunjang utama. Selain daripada keperibadian tokoh ajaran ini yang telah 
dibincangkan di atas, doktrin ajaran Taslim yang mengalami penambahbaikan semasa Syed 
Ali" menekankan unsur-unsur sufi atau tasawwuf dengan penggunaan kitab tasawwuf seperti 
Ana'l Haqq, Kasyaf al-Asrar dan Hidayah Al-Anuwar karangan Syed Ali sendiri. 
Penggunaan kitab Ana'! Hagg dan Kasyaf al-Asrar membuktikan bahawa ajaran Taslim 
mempunyai unsur ajaran Wujudiyah dan Batiniyah (Abdul Fatah Harun). Satu perkara yang 
menarik tentang ajarah taslim yang ingin ditonjolkan disini ialah wujudnya jampi serapah 
yang begitu sinonim dengan masyarakat Melayu. Selepas seseorang itu selesai menjalani 


Se a U 


17 

Maklumat lanjut tentang perkembangan ajaran Taslim ke negeri-negeri ini boleh didapati dalam Azmah Abd 
Manaf, Sejarah dan Perkembangan Ajaran Taslim.., bab 3 Azn 
5 Perbincangan lanjut tentang doktrin ajaran Taslim ini boleh didapati dalam Azmah Abd Manaf, Sejarah dan 
erkembangan Ajaran Taslim, bab 4. 

upacara penerimaan sebagai pengikut dan pengijazahan wirid utama ajaran ini, mereka akam 
dibekalkan dengan satu'jampi yang dipanggil jampi sejati, bertujuan menolak segala sihir day 
bahaya yang datang (Warta Jabatan Agama Johor, 1950, 8). Jampi yang dimakudkan ity 
berbunyi: 


Sejati nama tubuhku, hidup tiada mati, siapa ruh safi, 
siapa hakikatnya ya Allah ya rasulullah, tempatnya 

di ubun-ubun, sebutannya yahu, yahu, waktunya zat 
Baitul Makmur jalan Rasulullah naik syurga Baitul 
Muqaddis. Di pangkal rambut Baitul Makmur di hujung 
rambut mulianya kawan, sejati sempurna aku lenyap 
badan nyawa, Allah aku, zat Rasulullah aku, zahir Allah 
Wajib al-Wujud. 


Manipulasi kandungan al-Quran untuk meyakinkan pengikut akan kebenaran ajaran ini 
terserlah apabila dikatakan bahawa air suci yang diberi minum kepada setiap pengikutnya 
adalah campuran daripada gula, sedikit darah dari jari manis dan air hati anjing hitam yang 
halal diminum kerana itulah anjing yang disebut dalam surah al-Kahfi. Air suci ini diberi 
untuk mengatasi perasaan cemburu. Ajaran ini juga mempunyai zikir utama yang mesti 
diingat dalam hati iaitu kalimah “La Ana Ila huwa' yang bermaksud tiada aku melainkan 
tuhan. Dengan mengingat zikir ini seseorang itu tidak wajib menunaikan sembahyang 
berpuasa, berzakat dan lain-lain ibadah. Jika sembahyang itu dilakukan ialah kerana adat 
sahaja. Ternyata banyak unsur-unsur yang boleh menarik minat masyarakat Islam Melayu 
untuk menjadi pengikut ajaran Taslim seperti yang telah dibincangkan sebelum ini, ditambah 
lagi dengan kurangnya pengetahuan agama Islam maka mudahlah seseorang itu diperdaya 
dengan ajaran-ajaran yang dikatakan Islam itu. 


Sebenarnya tidaklah mudah untuk membincarakan tentang doktrin ajaran Taslim ini kerana 
sifatnya yang berahsia. Ianya hanya diketahui melalui pengakuan bekas-bekas pengikutnya, 
namun tidak semua dapat digali kerana mereka mengambil sikap, “yang lepas tu lepaslah” 
(En. Nordin bin Ahmad). Makalah ini juga tidak berhasrat untuk membincangkan doktrin 
ajaran Taslim secara mendalam kerana makalah ini lebih menumpukan fokus pada sejarah 
kewujudkan dan perkembangannya sebagai manifestasi kepada krisis kepercayaan yang 
masih wujud dalam kalangan masyarakat Islam Melayu khususnya. 


Penutup 


Suasana persekitaran, kekurangan ilmu agama, warisan nenek moyang yang masih terpelihara 
adalah antara perkara-perkara yang telah menyediakan tapak yang kukuh bagi satu-satu 
ajaran seumpama ajaran Taslim. Orang Melayu yang memang cenderung kepada kehidupan 
beragama berhadapan dengan krisis kepercayaan dengan wujudnya ajaran-ajaran seumpama 
ini. Kebijaksanaan individu-individu tertentu dalam mempergunakan keadaan persekitaran 
berkenaan untuk memperkenalkan sesuatu ajaran yang didakwa daripada Islam telah berjaya 
meyakinkan segelintir orang Melayu untuk menjadi pengikut. Tidak hairanlah jika kita dapati 

daripada sejak Islam datang dan diperkenalkan di Nusantara, pelbagai ajaran dengan pelbagai 
nama yang dinisbahkan kepada Islam tumbuh dan berkembang dan ada yang diterima baik 


oleh orang Melayu. 

